Foto's: Reën saai chaos in Oos-Kaap | Maroela Media
Foto: Keryn van der Walt/NSRI
Nooddienswerkers moes die naweek bontstaan om mense uit vloedgeteisterde gebiede in die Oos-Kaap te red nadat swaar reën oor dele van die provinsie geval het.
Sondagoggend het 'n vyfjarige seuntjie van Buffalo Flats verdrink nadat hy in 'n rivier geval het. Kapt. John Fabian, woordvoerder van Oos-Kaapse rampbestuur, sê die seuntjie se liggaam is sowat 'n uur later naby Duncan Village gevind. Hy sê 'n onbekende getal mense is dood nadat hulle riviere probere oorsteek het of hulle motors deur vloedwater meegesleur is. Saterdag is drie mense dood in Witteklip, Kleinskool en Koffiebaai.
Die Nasionale Seereddingsinstituut (NSRI) het Sondag sowat 76 mense langs die Swartkoprivier ontruim. Niemand is beseer nie. Die NSRI in Port Alfred het ook die munisipaliteit bygestaan om 'n tydelike pad en brug te bou nadat dit deur vloedwater meegesleur is. Volgens die NSRI is talle mense uit verskeie gebiede ontruim.